ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สน. 47 /2553

เรื่อง หลักเกณฑ์ เงื่อนไข และวิธีการจัดตั้งและจัดการ  
กองทุนรวมอสังหาริมทรัพย์   
(ฉบับที่ 3)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอํานาจตามความใน

(1) มาตรา 98(10) และมาตรา 118(1) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 141 วรรคหนึ่ง (2) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 โดยความเห็นชอบของคณะกรรมการกํากับตลาดทุน อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย 

 (2) ข้อ 4 วรรคสอง แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 91/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน (ฉบับที่ 2) ลงวันที่ 1 ตุลาคม พ.ศ. 2552 และข้อ 17 แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 โดยได้รับความเห็นชอบจากคณะกรรมการกํากับตลาดทุน 

 (3) ข้อ 4 วรรคหนึ่ง แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 ซึ่งแก้ไขเพิ่มเติมโดยประกาศคณะกรรมการกํากับตลาดทุน ที่ ทน. 91/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน (ฉบับที่ 2) ลงวันที่ 1 ตุลาคม พ.ศ. 2552 ข้อ 9 ข้อ 19(1) และข้อ 19(6) แห่งประกาศคณะกรรมการกํากับตลาดทุน ที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 

สํานักงานออกข้อกําหนดไว้ดังต่อไปนี้ 

 ข้อ 1 ให้เพิ่มความต่อไปนี้เป็น (6/1) (6/2) (6/3) และ (6/4) ของข้อ 2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

 “(6/1) “การประกันรายได้” หมายความว่า การจัดให้มีบุคคลอื่นเข้ารับประกันรายได้จากการจัดหาผลประโยชน์จากอสังหาริมทรัพย์หรือสิทธิการเช่าอสังหาริมทรัพย์ของกองทุนรวม ตามจํานวนและภายในระยะเวลาที่ประกันไว้

 (6/2) “ผู้รับประกันรายได้” หมายความว่า ผู้ที่ทําสัญญาประกันกับบริษัทจัดการกองทุนรวมในการให้ประกันว่ากองทุนรวมจะได้รับรายได้จากการจัดหาผลประโยชน์จากอสังหาริมทรัพย์หรือสิทธิการเช่าอสังหาริมทรัพย์ของกองทุนรวม ตามจํานวนและภายในระยะเวลาที่รับประกันไว้  
 (6/3) “หนังสือค้ําประกันของธนาคารพาณิชย์” หมายความว่า หนังสือค้ําประกันที่ธนาคารพาณิชย์เป็นผู้ออกให้กองทุนรวมเพื่อเป็นประกันรายได้จากการจัดหาผลประโยชน์จากอสังหาริมทรัพย์หรือสิทธิการเช่าอสังหาริมทรัพย์ของกองทุนรวม   
 (6/4) “บริษัทจดทะเบียน” หมายความว่า บริษัทที่มีหลักทรัพย์ที่ได้รับการจดทะเบียน  
ให้ทําการซื้อขายได้ในตลาดหลักทรัพย์”

 ข้อ 2 ให้เพิ่มความต่อไปนี้เป็นข้อ 4/1 และข้อ 4/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

 “ข้อ 4/1 รายละเอียดโครงการ ร่างข้อผูกพัน และร่างหนังสือชี้ชวน ที่ยื่นตามข้อ 4 วรรคหนึ่ง ต้องมีข้อกําหนดและข้อมูลดังต่อไปนี้

(1) ข้อกําหนดในรายละเอียดโครงการและร่างข้อผูกพันในเรื่องดังต่อไปนี้

(ก) การจํากัดสิทธิของผู้ถือหน่วยลงทุนในการรับเงินปันผลและการใช้สิทธิออกเสียงลงคะแนนในส่วนที่ถือหน่วยลงทุนเกินกว่าอัตราที่กําหนด ซึ่งต้องเป็นไปตามข้อ 14 ทั้งนี้ ในกรณีของผู้ถือหน่วยลงทุนที่เป็นผู้จัดจําหน่ายหน่วยลงทุนตามข้อ 14(1) (ข) ต้องมีข้อกําหนดที่จํากัดการใช้สิทธิออกเสียงลงคะแนนในส่วนที่ถือหน่วยลงทุนเกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมดในช่วงระยะเวลาที่ได้รับยกเว้นให้ถือหน่วยลงทุนได้เกินกว่าอัตราที่กําหนดในข้อ 14(1) (ข)

(ข) การดําเนินการกับเงินปันผลส่วนที่ไม่อาจจ่ายแก่ผู้ถือหน่วยลงทุนตาม (1) ที่แสดงว่า  
 1. บริษัทจัดการกองทุนรวมจะยกเงินปันผลส่วนดังกล่าวให้เป็นรายได้  
แผ่นดินโดยถือว่าผู้ถือหน่วยลงทุนทั้งปวงรับทราบและยินยอมให้ดําเนินการแล้ว และ  


 2. ในระหว่างที่บริษัทจัดการกองทุนรวมยังมิได้ดําเนินการตาม 1. บริษัทจัดการกองทุนรวมจะจัดทําบัญชีและแยกเงินปันผลส่วนดังกล่าวออกจากทรัพย์สินอื่นของกองทุนรวมโดยไม่นํามารวมคํานวณมูลค่าทรัพย์สินสุทธิของกองทุนรวม  
 (2) ข้อมูลและข้อกําหนดเกี่ยวกับราคาอสังหาริมทรัพย์หรือสิทธิการเช่าอสังหาริมทรัพย์ที่กองทุนรวมจะลงทุนในรายละเอียดโครงการและร่างหนังสือชี้ชวนตามหลักเกณฑ์ดังต่อไปนี้

 (ก) ในกรณีที่เป็นกองทุนรวมที่ระบุเฉพาะเจาะจง หากราคาที่จะลงทุนซึ่งระบุไว้ในโครงการสูงกว่าราคาต่ําสุดที่ได้จากรายงานการประเมินค่าเกินกว่าร้อยละสิบต้องแสดงข้อเท็จจริงและเหตุผลของการลงทุนในราคาดังกล่าวไว้ในรายละเอียดโครงการและร่างหนังสือชี้ชวน  
 (ข) ในกรณีที่เป็นกองทุนรวมที่ไม่ระบุเฉพาะเจาะจง ต้องมีข้อกําหนดในรายละเอียดโครงการที่แสดงว่า บริษัทจัดการกองทุนรวมจะลงทุนในราคาที่สูงกว่าราคาต่ําสุดที่ได้จากรายงานการประเมินค่าเกินกว่าร้อยละสิบได้ เมื่อได้รับมติโดยเสียงข้างมากจากผู้ถือหน่วยลงทุนแล้วทั้งนี้ การขอมติและการนับคะแนนเสียงต้องกําหนดหลักเกณฑ์ไว้ไม่ต่ํากว่าหลักเกณฑ์ที่กําหนดไว้ในข้อ 55 วรรคหนึ่ง (1) และวรรคสอง และหนังสือเชิญประชุมหรือหนังสือที่มีถึงผู้ถือหน่วยลงทุนเพื่อขอมติต้องระบุข้อมูลตามข้อ 57(2) ด้วย 

 ข้อ 4/2 การจัดตั้งกองทุนรวมที่มีผู้รับประกันรายได้ ผู้รับประกันรายได้อย่างน้อยหนึ่งรายต้องเป็นนิติบุคคล 

 ในกรณีที่ผู้รับประกันรายได้ตามวรรคหนึ่งมิได้จัดให้มีหนังสือค้ําประกันของธนาคารพาณิชย์ หรือหลักประกันอื่นที่เทียบเท่า ซึ่งครอบคลุมตามจํานวนและระยะเวลาที่ผู้รับประกันรายได้รับประกันไว้ ให้บริษัทจัดการกองทุนรวมยื่นรายงานการสอบบัญชีของผู้รับประกันรายได้สําหรับสามรอบระยะเวลาบัญชีย้อนหลังก่อนการขออนุมัติจัดตั้งกองทุนรวม ประกอบคําขอจัดตั้งกองทุนรวมด้วย

 รายงานการสอบบัญชีตามวรรคสองสําหรับรอบระยะเวลาบัญชีประจําปีล่าสุดต้องเป็นรายงานการสอบบัญชีที่จัดทําโดยผู้สอบบัญชีที่ได้รับความเห็นชอบจากสํานักงาน เว้นแต่ในกรณีที่รอบระยะเวลาบัญชีประจําปีล่าสุดเป็นรอบระยะเวลาบัญชีประจําปี 2553 ให้ยื่นรายงานการสอบบัญชีที่จัดทําโดยผู้สอบบัญชีรับอนุญาตตามกฎหมายว่าด้วยวิชาชีพบัญชีได้”

 ข้อ 3 ให้เพิ่มความต่อไปนี้เป็นข้อ 8/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

 “ข้อ 8/1 บริษัทจัดการกองทุนรวมต้องดูแลให้ข้อผูกพันและโครงการเป็นไปตามกฎหมายว่าด้วยหลักทรัพย์และตลาดหลักทรัพย์ ตลอดจนประกาศ กฎ และคําสั่งที่ออกโดยอาศัยอํานาจแห่งกฎหมายดังกล่าว โดยในกรณีที่ข้อกําหนดในข้อผูกพันหรือโครงการขัดหรือแย้งกับหลักเกณฑ์ในกฎหมาย ประกาศ กฎ หรือคําสั่งนั้น ให้บริษัทจัดการกองทุนรวมดําเนินการเพื่อให้มีการแก้ไขข้อผูกพันและโครงการโดยไม่ชักช้า”

 ข้อ 4 ให้เพิ่มความต่อไปนี้เป็นวรรคสองของข้อ 12 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

 “ในกรณีที่เป็นกองทุนรวมที่มีการประกันรายได้ ข้อมูลที่แจกจ่ายตามวรรคหนึ่งต้องเป็นไปตามหลักเกณฑ์ที่กําหนดในส่วนที่ 7/1 การเปิดเผยข้อมูลของกองทุนรวมที่มีการ  
ประกันรายได้ด้วย”

 ข้อ 5 ให้เพิ่มความต่อไปนี้เป็นข้อ 19/1 ของหมวด 4 การสิ้นสุดของการอนุมัติให้จัดตั้งและจัดการกองทุนรวม แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552

 “ข้อ 19/1 ในกรณีที่บริษัทจัดการกองทุนรวมมิได้เสนอขายหน่วยลงทุนภายในหนึ่งปีนับแต่วันที่ได้รับอนุมัติให้จัดตั้งกองทุนรวม ให้การอนุมัติให้จัดตั้งกองทุนรวมนั้นสิ้นสุดลง”

 ข้อ 6 ให้ยกเลิกความใน (2) ของข้อ 21 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน

 “(2) มีการเสนอขาย จําหน่าย และจัดสรรหน่วยลงทุนโดยฝ่าฝืนหรือมิได้ปฏิบัติตามข้อ 14 ข้อ 15 ข้อ 16 ข้อ 17 และข้อ 18”

 ข้อ 7 ให้ยกเลิกความในข้อ 34 ข้อ 35 และข้อ 35/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 53/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ (ฉบับที่ 2) ลงวันที่ 29 ตุลาคม พ.ศ. 2552 และให้ใช้ความต่อไปนี้แทน

 “ข้อ 34 ในกรณีที่ปรากฏข้อเท็จจริงแก่บริษัทจัดการกองทุนรวมว่ามีบุคคลใดหรือกลุ่มบุคคลใดถือหน่วยลงทุนของกองทุนรวมใดเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด ให้บริษัทจัดการกองทุนรวมดําเนินการดังต่อไปนี้

 (1) รายงานต่อสํานักงานภายในห้าวันทําการนับแต่วันที่บริษัทจัดการกองทุนรวมรู้หรือควรรู้ถึงเหตุดังกล่าว

 (2) แจ้งให้บุคคลหรือกลุ่มบุคคลเดียวกันจําหน่ายหน่วยลงทุนในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมด

 ข้อ 35 ในกรณีที่ปรากฏข้อเท็จจริงแก่บริษัทจัดการกองทุนรวมว่าบุคคลตามข้อ 14(1) (ก) ถือหน่วยลงทุนเกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมด ให้บริษัทจัดการกองทุนรวมดําเนินการดังต่อไปนี้

 (1) รายงานต่อสํานักงานภายในห้าวันทําการนับแต่วันที่บริษัทจัดการกองทุนรวมรู้หรือควรรู้ถึงเหตุดังกล่าว

 (2) แจ้งให้บุคคลหรือกลุ่มบุคคลเดียวกันจําหน่ายหน่วยลงทุนในส่วนที่เกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมด

 ข้อ 35/1 ในกรณีที่บริษัทจัดจําหน่ายหน่วยลงทุนถือหน่วยลงทุนเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดตามสัญญารับประกันการจัดจําหน่ายหน่วยลงทุนตามข้อ 14(1) (ข) ให้บริษัทจัดการกองทุนรวมรายงานต่อสํานักงานภายในห้าวันทําการนับแต่วันที่บริษัทจัดการกองทุนรวมรู้หรือควรรู้ถึงเหตุดังกล่าว”

 ข้อ 8 ให้ยกเลิกข้อ 39 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

ข้อ 9 ให้ยกเลิกความในข้อ 40 และข้อ 41 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน

“ข้อ 40 การจําหน่ายอสังหาริมทรัพย์หรือสิทธิการเช่าอสังหาริมทรัพย์ที่กองทุนรวมได้มาจากการลงทุน บริษัทจัดการกองทุนรวมจะต้องกระทําโดยเปิดเผย และเพื่อประโยชน์ที่ดีที่สุดของกองทุนรวมเป็นสําคัญ  
  
  
  
 ในกรณีที่ราคาที่จําหน่ายอสังหาริมทรัพย์หรือสิทธิการเช่าอสังหาริมทรัพย์ต่ํากว่าราคาสูงสุดที่ได้จากรายงานการประเมินค่าเกินกว่าร้อยละสิบ ให้บริษัทจัดการกองทุนรวมแสดงข้อเท็จจริงและเหตุผลที่จําหน่ายอสังหาริมทรัพย์หรือสิทธิการเช่าอสังหาริมทรัพย์ในราคาดังกล่าวไว้ในหนังสือสรุปข้อมูลสําคัญที่จัดทําขึ้นตามข้อ 47  
 ข้อ 41 ในการลงทุนหรือจําหน่ายไปซึ่งอสังหาริมทรัพย์หรือสิทธิการเช่าอสังหาริมทรัพย์ บริษัทจัดการกองทุนรวมต้องจัดให้มีรายงานการประเมินค่าที่จัดทําขึ้นล่วงหน้าก่อนวันลงทุนหรือจําหน่ายไปซึ่งทรัพย์สินดังกล่าวไม่เกินหกเดือน ทั้งนี้ ในกรณีที่มูลค่าทรัพย์สินที่ทําการประเมินค่ามีการเปลี่ยนแปลงอย่างมีนัยสําคัญภายในระยะเวลาดังกล่าว บริษัทจัดการกองทุนรวมต้องจัดให้มีการประเมินค่าทรัพย์สินใหม่”

 ข้อ 10 ให้ยกเลิกความใน (5) และ (6) ของวรรคหนึ่งในข้อ 47 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน

“(5) ข้อเท็จจริงและเหตุผลที่ลงทุนในอสังหาริมทรัพย์หรือสิทธิการเช่าอสังหาริมทรัพย์ของกองทุนรวมในราคาสูงกว่าราคาต่ําสุดที่ได้จากรายงานการประเมินค่าเกินกว่าร้อยละสิบ (ถ้ามี)

 (6) ข้อเท็จจริงและเหตุผลที่จําหน่ายอสังหาริมทรัพย์หรือสิทธิการเช่าอสังหาริมทรัพย์ของกองทุนรวมในราคาต่ํากว่าราคาสูงสุดที่ได้จากรายงานการประเมินค่าเกินกว่าร้อยละสิบ (ถ้ามี)”

 ข้อ 11 ให้ยกเลิกความใน (ข) ของ (2) ในข้อ 57 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน

“(ข) ราคาที่จะซื้อหรือเช่าอสังหาริมทรัพย์ ราคาที่ได้จากรายงานการประเมินค่าโดยบริษัทประเมินค่าทรัพย์สินทั้งสองราย และเหตุผลที่จะซื้อหรือเช่าหากราคาที่จะซื้อหรือเช่าสูงกว่าราคาต่ําสุดที่ได้จากรายงานการประเมินค่าเกินกว่าร้อยละสิบ”

ข้อ 12 ให้ยกเลิกความในข้อ 58 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน  


“ข้อ 58 เมื่อได้รับมติจากผู้ถือหน่วยลงทุนตามข้อ 55 แล้ว ให้บริษัทจัดการกองทุนรวมดําเนินการดังต่อไปนี้

(1) ขอความเห็นชอบจากสํานักงาน โดยต้องระบุข้อมูลตามข้อ 56 และข้อ 57 รวมทั้งจัดส่งร่างโครงการที่จะแก้ไขเพิ่มเติม และร่างหนังสือชี้ชวนเสนอขายหน่วยลงทุนเพิ่มเติมให้สํานักงานพิจารณา

(2) เมื่อได้รับความเห็นชอบจากสํานักงานแล้ว ให้บริษัทจัดการกองทุนรวมดําเนินการดังต่อไปนี้  
 (ก) เสนอขายหน่วยลงทุนเพิ่มเติม โดยต้องจัดส่ง แจกจ่าย หรือจัดให้มีหนังสือชี้ชวนที่มีสาระสําคัญไม่ต่างจากฉบับร่างที่ผ่านการเห็นชอบจากสํานักงานให้แก่ผู้ลงทุน  
 (ข) จดทะเบียนเพิ่มเงินทุนจดทะเบียนของกองทุนรวมตามประกาศเกี่ยวกับการจดทะเบียนเพิ่มเงินทุนของกองทุนรวมอสังหาริมทรัพย์

 ในกรณีที่บริษัทจัดการกองทุนรวมมิได้เสนอขายหน่วยลงทุนภายในหนึ่งปีนับแต่วันที่ได้รับความเห็นชอบจากสํานักงานตามวรรคหนึ่ง ให้การให้ความเห็นชอบให้เพิ่มเงินทุนจดทะเบียนนั้นสิ้นสุดลง”

ข้อ 13 ให้เพิ่มความต่อไปนี้เป็นส่วนที่ 7/1 การเปิดเผยข้อมูลของกองทุนรวมที่มีการประกันรายได้ ข้อ 71/2 ข้อ 71/3 ข้อ 71/4 และข้อ 71/5 ของหมวด 5 การจัดการกองทุนรวม แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่28 กรกฎาคม พ.ศ. 2552

“ส่วนที่ 7/1

การเปิดเผยข้อมูลของกองทุนรวมที่มีการประกันรายได้

\_\_\_\_\_\_\_\_\_\_\_\_\_\_\_\_\_\_\_\_\_

 ข้อ 71/2 ความในส่วนนี้ให้ใช้บังคับกับกองทุนรวมที่มีการประกันรายได้  
 ข้อ 71/3 บริษัทจัดการกองทุนรวมที่จะเผยแพร่ข้อมูลเกี่ยวกับการประกันรายได้และผู้รับประกันรายได้ของกองทุนรวม ให้กระทําได้เฉพาะในกรณีที่เป็นการประกันรายได้โดยผู้รับประกันรายได้ที่เป็นนิติบุคคล และต้องเป็นไปตามหลักเกณฑ์ดังต่อไปนี้  
 (1) มีการระบุข้อมูลเกี่ยวกับการประกันรายได้และผู้รับประกันรายได้อย่างชัดเจนในโครงการและหนังสือชี้ชวน ทั้งนี้ หนังสือชี้ชวนต้องแสดงความเห็นของบริษัทจัดการกองทุนรวมที่ได้จากการวิเคราะห์ความสามารถของผู้รับประกันรายได้ในการปฏิบัติตามสัญญารับประกันรายได้ด้วย  


 (2) ในกรณีที่ผู้รับประกันรายได้มิได้จัดให้มีหนังสือค้ําประกันของธนาคารพาณิชย์หรือหลักประกันอื่นที่เทียบเท่า ซึ่งครอบคลุมตามจํานวนและระยะเวลาที่ผู้รับประกันรายได้รับประกันไว้บริษัทจัดการกองทุนรวมต้องจัดให้มีงบการเงินหรืองบการเงินรวมของผู้รับประกันรายได้ที่เป็นไปตามหลักเกณฑ์ดังต่อไปนี้ ไว้ ณ ที่ทําการทุกแห่งและบนเว็บไซต์ของบริษัทจัดการกองทุนรวม

 (ก) งบการเงินหรืองบการเงินรวมของสามรอบระยะเวลาบัญชีย้อนหลังก่อนวันยื่นคําขออนุมัติจัดตั้งกองทุนรวม หรือก่อนวันยื่นคําขอรับความเห็นชอบการเพิ่มเงินทุนจดทะเบียนจากสํานักงาน หรืองบการเงินหรืองบการเงินรวมเท่าที่มีการจัดทําไว้ในกรณีที่ผู้รับประกันรายได้เป็นนิติบุคคลที่จัดตั้งขึ้นไม่ถึงสามปี

 (ข) งบการเงินหรืองบการเงินรวมตาม (ก) สําหรับรอบระยะเวลาบัญชีประจําปีล่าสุดต้องผ่านการตรวจสอบและแสดงความเห็นจากผู้สอบบัญชีที่ได้รับความเห็นชอบจากสํานักงาน เว้นแต่ในกรณีที่รอบระยะเวลาบัญชีประจําปีล่าสุดเป็นรอบระยะเวลาบัญชีประจําปี 2553 ให้ใช้งบการเงินหรืองบการเงินรวมที่ผ่านการตรวจสอบและแสดงความเห็นจากผู้สอบบัญชีรับอนุญาตตามกฎหมายว่าด้วยวิชาชีพบัญชีได้ 

 ข้อ 71/4 ในกรณีที่ผู้รับประกันรายได้มิได้จัดให้มีหนังสือค้ําประกันของธนาคารพาณิชย์หรือหลักประกันอื่นที่เทียบเท่า ซึ่งครอบคลุมตามจํานวนและระยะเวลาที่ผู้รับประกันรายได้รับประกันไว้บริษัทจัดการกองทุนรวมต้องปฏิบัติตามหลักเกณฑ์ดังต่อไปนี้ ตลอดระยะเวลาที่มีการประกันรายได้

 (1) จัดให้มีข้อกําหนดหรือข้อสัญญาที่มีผลให้ผู้รับประกันรายได้จัดทํางบการเงินหรืองบการเงินรวมในแต่ละรอบระยะเวลาบัญชีประจําปี ที่ผ่านการตรวจสอบและแสดงความเห็นจากผู้สอบบัญชีที่ได้รับความเห็นชอบจากสํานักงาน

ความในวรรคหนึ่งมิให้นํามาใช้บังคับกับกรณีดังต่อไปนี้

(ก) กรณีการจัดทํางบการเงินหรืองบการเงินรวมของผู้รับประกันรายได้สําหรับรอบระยะเวลาบัญชีประจําปี 2553

(ข) กรณีที่มีการแต่งตั้งผู้รับประกันรายได้ที่มิใช่บริษัทจดทะเบียนไว้แล้วก่อนวันที่ 16 พฤศจิกายน พ.ศ. 2553

 (2) จัดให้มีงบการเงินหรืองบการเงินรวมในแต่ละรอบระยะเวลาบัญชีประจําปีของผู้รับประกันรายได้ ณ ที่ทําการทุกแห่งและบนเว็บไซต์ของบริษัทจัดการกองทุนรวม และจัดส่งงบการเงินดังกล่าวต่อสํานักงาน ทั้งนี้ ภายในวันเดียวกับวันที่ผู้รับประกันรายได้จัดส่งงบการเงินหรืองบการเงินรวมดังกล่าวต่อตลาดหลักทรัพย์แห่งประเทศไทยหรือกระทรวงพาณิชย์

 (3) ในกรณีที่ผู้รับประกันรายได้เป็นบริษัทจดทะเบียน ให้แสดงข้อมูลดังต่อไปนี้ ไว้ในรายงานของกองทุนรวมที่จัดทําขึ้นตามข้อ 74   


 (ก) สรุปฐานะทางการเงิน (financial highlight) จากงบการเงินหรืองบการเงินรวมของผู้รับประกันรายได้ในรอบระยะเวลาบัญชีประจําปีเดียวกันกับการจัดทํารายงานของกองทุนรวม และจากงบการเงินหรืองบการเงินรวมสองรอบระยะเวลาบัญชีย้อนหลังก่อนการจัดทํารายงานของกองทุนรวม 

 (ข) รายละเอียดของการปฏิบัติตามสัญญาประกันของผู้รับประกันรายได้ในรอบระยะเวลาบัญชีประจําปี เช่น การบังคับหลักประกัน หรือจํานวนเงินที่ผู้รับประกันรายได้จ่ายให้แก่กองทุนรวมตามสัญญาประกัน เป็นต้น   
 (ค) ความเห็นของบริษัทจัดการกองทุนรวมจากการวิเคราะห์และประเมินฐานะทางการเงินของผู้รับประกันรายได้ เกี่ยวกับความสามารถของผู้รับประกันรายได้ในการปฏิบัติตามสัญญาในรอบระยะเวลาบัญชีประจําปีถัดไป (ถ้ามี) ทั้งนี้ ในกรณีที่บริษัทจัดการกองทุนรวมไม่ประสงค์จะแสดงความเห็นดังกล่าวให้ระบุว่า “ไม่แสดงความเห็น” และ 

 (ง) การเปรียบเทียบรายได้ที่เกิดขึ้นจริงจากการหาผลประโยชน์ของกองทุนรวมและรายได้ตามสัญญาประกันรายได้ในรอบระยะเวลาบัญชีประจําปี 

 (4) ในกรณีที่ผู้รับประกันรายได้มิใช่บริษัทจดทะเบียน ให้เปิดเผยข้อมูลตามหลักเกณฑ์ดังต่อไปนี้  
 (ก) ข้อมูลตาม (3) (ข) และ (ง) ให้แสดงไว้ในรายงานของกองทุนรวมที่จัดทําขึ้นตามข้อ 74 และ

 (ข) ข้อมูลตาม (3) (ก) และ (ค) ให้จัดให้มีไว้ ณ ที่ทําการทุกแห่ง และบนเว็บไซต์ของบริษัทจัดการกองทุนรวม ตลอดจนแจ้งข้อมูลดังกล่าวต่อตลาดหลักทรัพย์และสํานักงาน ทั้งนี้ภายในสิบห้าวันนับแต่วันที่ผู้รับประกันรายได้จัดส่งงบการเงินหรืองบการเงินรวมต่อกระทรวงพาณิชย์

 ข้อ 71/5 ให้บริษัทจัดการกองทุนรวมอํานวยความสะดวกตามสมควรแก่ผู้ถือหน่วยลงทุนในการตรวจดูหรือขอสําเนาข้อมูลตามข้อ 71/3(2) ข้อ 71/4(2) และ (4) (ข) ได้ในระหว่างเวลาทําการของบริษัทจัดการกองทุนรวม”

 ข้อ 14 ให้เพิ่มความต่อไปนี้เป็น (5/1) ของข้อ 75 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552  
 “(5/1) ข้อมูลเกี่ยวกับการประกันรายได้และผู้รับประกันรายได้ของกองทุนรวมตามข้อ 71/4”  


 ข้อ 15 ให้ยกเลิกความในข้อ 79 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 และให้ใช้ความต่อไปนี้แทน

 “ข้อ 79 ในกรณีที่บุคคลใดหรือกลุ่มบุคคลเดียวกันใดถือหน่วยลงทุนของกองทุนรวมก่อนในวันที่ 1 กรกฎาคม พ.ศ. 2550 เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดอยู่แล้ว ให้บริษัทจัดการกองทุนรวมดําเนินการดังต่อไปนี้

 (1) จ่ายเงินปันผลและนับคะแนนเสียงของผู้ถือหน่วยลงทุนดังกล่าวได้ตามที่กําหนดในรายละเอียดโครงการและข้อผูกพันระหว่างผู้ถือหน่วยลงทุนกับบริษัทจัดการกองทุนรวม ที่ใช้บังคับอยู่ในวันก่อนวันที่ 1 กรกฎาคม พ.ศ. 2550 

 (2) ไม่ต้องดําเนินการตามความที่กําหนดในส่วนที่ 2 ของหมวด 5 

 ความในวรรคหนึ่งมิให้นํามาใช้บังคับในกรณีที่ผู้ถือหน่วยลงทุนดังกล่าวได้มีการลงทุนในหน่วยลงทุนของกองทุนรวมเพิ่มเติมตั้งแต่วันที่ 1 กรกฎาคม พ.ศ. 2550

 เพื่อประโยชน์ในการพิจารณาความเป็นกลุ่มเดียวกันตามวรรคหนึ่ง ให้นําความในข้อ 14/1 มาใช้บังคับโดยอนุโลม”

 ข้อ 16 ให้เพิ่มความต่อไปนี้เป็นข้อ 79/1 และข้อ 79/2 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไขและวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 

 “ข้อ 79/1 ในกรณีที่กองทุนรวมมีผู้ถือหน่วยลงทุนตามข้อ 14(1) (ก) ถือหน่วยลงทุนเกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมดอยู่แล้วก่อนวันที่ 16 พฤศจิกายนพ.ศ. 2552 ให้บริษัทจัดการกองทุนรวมดําเนินการดังต่อไปนี้  
 (1) จ่ายเงินปันผลให้แก่ผู้ถือหน่วยลงทุนดังกล่าวได้ตามที่กําหนดในรายละเอียดโครงการและข้อผูกพันระหว่างผู้ถือหน่วยลงทุนกับบริษัทจัดการกองทุนรวม ที่ใช้บังคับอยู่ในวันก่อนวันที่ 16 พฤศจิกายน พ.ศ. 2552 

 (2) ไม่ต้องดําเนินการตามข้อ 35(2)

 ความในวรรคหนึ่งมิให้นํามาใช้บังคับในกรณีที่ผู้ถือหน่วยลงทุนดังกล่าวลงทุนในหน่วยลงทุนของกองทุนรวมเพิ่มเติมตั้งแต่วันที่ 16 พฤศจิกายน พ.ศ. 2552

 ข้อ 79/2 ในกรณีที่กองทุนรวมได้จดทะเบียนกองทรัพย์สินเป็นกองทุนรวมก่อนวันที่ 16 พฤศจิกายน พ.ศ. 2553 ให้บริษัทจัดการกองทุนรวมดําเนินการดังต่อไปนี้  
 (1) ขอมติจากผู้ถือหน่วยลงทุนเพื่อดําเนินการยกเงินปันผลส่วนที่ไม่อาจจ่ายแก่ผู้ถือหน่วยลงทุนให้เป็นรายได้แผ่นดิน 

 (2) แก้ไขเพิ่มเติมรายละเอียดโครงการและข้อผูกพันระหว่างผู้ถือหน่วยลงทุนกับบริษัทจัดการกองทุนรวม เพื่อให้มีข้อกําหนดในเรื่องดังต่อไปนี้

 (ก) การจํากัดสิทธิของผู้ถือหน่วยลงทุนในการรับเงินปันผลและการใช้สิทธิออกเสียงลงคะแนนในส่วนที่ถือหน่วยลงทุนเกินกว่าอัตราที่กําหนด ซึ่งต้องเป็นไปตามข้อ 14 ทั้งนี้ ในกรณีของผู้ถือหน่วยลงทุนที่เป็นผู้จัดจําหน่ายหน่วยลงทุนตามข้อ 14(1) (ข) ต้องมีข้อกําหนดที่จํากัดการใช้สิทธิออกเสียงลงคะแนนในส่วนที่ถือหน่วยลงทุนเกินกว่าร้อยละห้าสิบของจํานวนหน่วยลงทุนที่จําหน่ายได้แล้วทั้งหมดในช่วงระยะเวลาที่ได้รับยกเว้นให้ถือหน่วยลงทุนได้เกินกว่าอัตราที่กําหนดในข้อ 14(1) (ข)

 (ข) การยกเงินปันผลส่วนที่ไม่อาจจ่ายแก่ผู้ถือหน่วยลงทุนให้เป็นรายได้แผ่นดินในกรณีที่ได้รับมติโดยเสียงข้างมากของผู้ถือหน่วยลงทุนให้ดําเนินการตาม (1) 

 (3) ในกรณีที่กองทุนรวมมีเงินปันผลส่วนที่ไม่อาจจ่ายแก่ผู้ถือหน่วยลงทุนให้บริษัทจัดการกองทุนรวมจัดทําบัญชีและแยกเงินดังกล่าวออกจากทรัพย์สินอื่นของกองทุนรวมโดยไม่นํามารวมคํานวณมูลค่าทรัพย์สินสุทธิของกองทุนรวมจนกว่าจะได้ยกเงินดังกล่าวให้แก่แผ่นดินหรือจนกว่าจะเลิกกองทุนรวมนั้นในกรณีที่ไม่ได้รับมติโดยเสียงข้างมากของผู้ถือหน่วยลงทุนให้ดําเนินการตาม (1)

 มติโดยเสียงข้างมากของผู้ถือหน่วยลงทุนตามวรรคหนึ่ง หมายความว่า มติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของกองทุนรวม

 ให้บริษัทจัดการกองทุนรวมดําเนินการขอมติจากผู้ถือหน่วยลงทุน และแก้ไขเพิ่มเติมโครงการและข้อผูกพันตามวรรคหนึ่ง (1) และ (2) ให้แล้วเสร็จภายในหกเดือนนับแต่วันที่ 

16 พฤศจิกายน พ.ศ. 2553 หรือในกรณีที่กองทุนรวมมีบุคคลใดหรือกลุ่มบุคคลเดียวกันถือหน่วยลงทุนเกินอัตราที่ประกาศกําหนดและบริษัทจัดการกองทุนรวมจะมีการจ่ายเงินปันผลภายในกําหนดระยะเวลาดังกล่าว ให้บริษัทจัดการกองทุนรวมดําเนินการแก้ไขเพิ่มเติมโครงการและข้อผูกพันให้แล้วเสร็จก่อนการจ่ายเงินปันผลให้แก่ผู้ถือหน่วยลงทุน

 การแก้ไขเพิ่มเติมโครงการตามวรรคหนึ่ง (2) ให้บริษัทจัดการกองทุนรวมขอความเห็นชอบแก้ไขเพิ่มเติมโครงการต่อสํานักงาน โดยให้ยื่นคําขอความเห็นชอบล่วงหน้าไม่น้อยกว่าสามสิบวันก่อนวันที่กําหนดให้การแก้ไขเพิ่มเติมโครงการมีผล”

 ข้อ 17 ประกาศนี้ให้ใช้บังคับตั้งแต่วันที่ 16 พฤศจิกายน พ.ศ. 2553 เป็นต้นไป

 ประกาศ ณ วันที่ 5 พฤศจิกายน พ.ศ. 2553

 (นายธีระชัย ภูวนาถนรานุบาล)

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ : เหตุผลในการออกประกาศฉบับนี้ คือ (1) เพื่อกําหนดแนวทางในการดําเนินการกับเงินปันผลในส่วนที่ผู้ถือหน่วยลงทุนถือหน่วยลงทุนเกินอัตราที่ประกาศกําหนด (2) เพื่อปรับปรุงหลักเกณฑ์การลงทุนหรือจําหน่ายไปซึ่งอสังหาริมทรัพย์หรือสิทธิการเช่าอสังหาริมทรัพย์ของกองทุนรวม ในราคาที่ไม่เป็นไปตามราคาประเมิน และ (3) เพื่อกําหนดหลักเกณฑ์การเปิดเผยข้อมูลเกี่ยวกับการประกันรายได้และผู้รับประกันรายได้ของกองทุนรวม เพื่อให้ผู้ลงทุนใช้ประกอบการตัดสินใจลงทุน จึงจําเป็นต้องออกประกาศนี้